**Kasutusloa taotlemine korterelamu (sh kahe korteriga elamu ja ridaelamu) ning mitteelamu püstitamisel ja laiendamisel esialgsest mahust rohkem kui 33%**

**Kasutusloa taotluse juurde lisatavad dokumendid**

1. Ehitise üleandmise akt, mis on digiallkirjastatud omaniku, ehitaja, omanikujärelevalve teostaja ning projekteerija poolt;

2. Elektripaigaldise kasutuselevõtu-eelse kontrolli akt – auditi protokoll, millest nähtub, et paigaldis vastab nõuetele;

*Auditi tegija peab olema nõutava akrediteeringuga pädev isik;*

3. Gaasipaigaldise olemasolul gaasipaigaldise kasutuselevõtu-eelse kontrolli akt – auditi protokoll, millest nähtub, et paigaldis vastab nõuetele;

A*uditi tegija peab olema nõutava akrediteeringuga pädev isik*;

4. Ehitusjärgne mõõdistus, millel kajastuvad hoone nurgapunktide koordinaadid (märkida ka katuse (harja) absoluutne kõrgus), katendite ja tehnovõrkude teostusmõõdistus (-ed);

5. Ehitusprojekt, mille järgi ehitati (põhiprojekt või tööprojekt);

6. Kui ehitamise käigus on tehtud muudatusi võrreldes ehitusloa saanud projektiga, siis esitada ka muudatusprojekt;

7. Ehitusdokumendid (ehituspäevikud, kaetud tööde aktid, ehituskoosolekute protokollid, paigaldatud ehitusmaterjalide sertifikaadid jms);

8. Hoonesiseste vee-, kanalisatsiooni- ja küttetorustike, ventilatsioonisüsteemi ning gaasi- ja elektripaigaldiste teostusjoonised ja tehnoseadmete passid;

9. Vee- ja küttesüsteemi katsetamise ja kasutamist lubavad aktid;

10. Sundventilatsiooni korral õhuhulkade ja mürataseme mõõdistusprotokoll ja süsteemi ekspluatatsiooni lubamise dokumentatsioon;

11. Asjakohasel juhul lifti audit;

12. Oluliste kandekonstruktsioonide toimivusdeklaratsioonid;

13. Jäätmeõiend;

14. Küttekollete olemasolul korstnapühkija akt (kui küttekoldeid on mõnda aega kasutatud);

15. Riigilõivu tasumist tõendav maksekorraldus:

**Elamu ja seda teenindava rajatise** kasutusloa taotluse läbivaatamise eest tasutakse **riigilõivu** 30 €,

**mitteelamu ja seda teenindava rajatise** kasutusloa taotluse läbivaatamise eest 60€.

*Riigilõivu saaja on Saku Vallavalitsus, arvelduskonto nr:**EE862200001120079664 (Swedbank AS)*

*Selgitusse märkida: „Riigilõiv kasutusloa taotluse läbivaatamise eest ... (objekti aadress)“*